作者:元稹
標題:西歸絕句十二首
內容:雙堠頻頻減去程，漸知身得近京城。春來愛有歸鄉夢，一半猶疑夢裡行。五年江上損容顏，今日春風到武關。兩紙京書臨水讀，小桃花樹滿商山。同歸諫院韋丞相，共貶河南亞大夫。今日還鄉獨憔悴，幾人憐見白髭須。只去長安六日期，多應及得杏花時。春明門外誰相待，不夢閒人夢酒卮。白頭歸舍意如何，賀處無窮吊亦多。左降去時裴相宅，舊來車馬幾人過。還鄉何用淚沾襟，一半雲霄一半沉。世事漸多饒悵望，舊曾行處便傷心。閒遊寺觀從容到，遍問親知次第尋。腸斷裴家光德宅，無人掃地戟門深。一世營營死是休，生前無事定無由。不知山下東流水，何事長須日夜流。今朝西渡丹河水，心寄丹河無限愁。若到莊前竹園下，殷勤為繞故山流。寒窗風雪擁深爐，彼此相傷指白須。一夜思量十年事，幾人強健幾人無。雲覆藍橋雪滿溪，須臾便與碧峰齊。風回面市連天合，凍壓花枝著水低。寒花帶雪滿山腰，著柳冰珠滿碧條。天色漸明回一望，玉塵隨馬度藍橋。